El Ple Municipal ratifica els acords adoptats en el Consell Escolar Municipal i aprova dues mocions d’àmbit educatiu
2025-07-24

El Ple Municipal de Burjassot, corresponent al mes de febrer, celebrat dimarts passat 23 i, en el marc de la seua celebració, va aprovar l’adhesió municipal a diversos acords adoptats en el si del Consell Escolar Municipal (CEM), l’última sessió del qual va tenir lloc recentment, així com dues mocions relacionades amb l’àmbit educatiu del municipi.

En primer lloc, tots els grups polítics amb representació en el ple, van votar a favor i, per tant, van quedar aprovats per unanimitat, dos acords adoptats en el CEM, els quals foren explicats i defensats per la regidora d’Educació, Laura Espinosa. El primer acord adoptat en el CEM i ratificat pel Ple, per unanimitat, demanda l‘atenció justa de l’alumnat que es troba en condicions de diversitat funcional en els centres d’educació infantil i primària del municipi. En segon lloc, el Ple s’ha adherit també a l’acord adoptat pel CEM a través del qual se sol·licita la recuperació del transport escolar com a servei en els instituts d’educació secundària de Burjassot.

D’altra banda, el Ple va aprovar per unanimitat de tots els grups polítics amb representació, una moció presentada pel grup “Totes amb Burjassot” per la qual s’insta “la Conselleria d’Educació a l’inici immediat de tots els tràmits per a la construcció d’un nou centre públic d’Educació Infantil i Primària a Burjassot, en el solar que existeix al costat de l’estació de Burjassot, ara mateix convertit en aparcament municipal”. La moció reclama que “aquest nou centre ha de comptar amb totes noves instal·lacions necessàries que requereix un col·legi i que ha de servir per al trasllat de l’alumnat del CEIP Sant Joan de Ribera, podent deixar el centre actual buit, que ara en part s’està rehabilitant, per a altres usos destinats a la ciutadania”.

Finalment, tots els grups polítics van aprovar per unanimitat, una moció conjunta, impulsada des del grup municipal Ciudadanos, per a l’augment de les mesures de prevenció i actuació precoç contra l’assetjament escolar, així com per a la creació d’una comissió especial a aquest efecte. La moció aprovada argumenta que, davant l’escalada a nivell nacional i autonòmic de l’assetjament escolar, “des de les administracions públiques i les institucions educatives s’ha d’incidir de manera sistemàtica en la prevenció, la conscienciació i la sensibilització, així com en la detecció precoç dels casos de violència i assetjament escolar, en totes les seues possibles modalitats”. Així, la moció arreplega acords tals com “implementar tallers de formació, tant a l’alumnat com a les famílies, sobre les conseqüències que tenen les pràctiques perjudicials en l’ús de dispositius mòbils, xarxes socials i ciberbullying, així com tallers dirigits a les famílies sobre la prevenció, la conscienciació i la detecció d’assetjament escolar”. També acorda la moció “crear, en el si del Consell Escolar Municipal de Burjassot, una comissió municipal d’estudi, de prevenció i d’actuació precoç en els casos de violència i d’assetjament escolar”.